Man wat pypbomme aan Demokrate stuur 20 j. tronk toe | Netwerk24
Man wat pypbomme aan Demokrate stuur 20 j. tronk toe
06 Augustus 2019 14:30
Die man wat pypbomme na vooraanstaande Demokrate in Amerika gestuur het omdat hulle pres. Donald Trump kritiseer, is tot 20 jaar tronkstraf gevonnis.
Cesar Sayoc (57) van Florida het begin huil toe regter Jed Rakoff sy vonnis uitlees. Hy het skuld beken op onder meer aanklagte van die gebruik van wapens van massavernietiging.
Die aanklaer het gevra vir lewenslange tronkstraf en die verdediging vir tien jaar. Hulle het aangevoer Sayoc het weens die gebruik van sterk steroïede in die tyd toe hy die misdade gepleeg het, paranoïes en waansinnig geword.
Hy het ook sy hele lewe leerprobleme gehad omdat hy as kind sosiaal afgesonder en mishandel is. Hy het Trump as ’n “vaderfiguur” gesien en Sayoc se verdedigingspan glo “die president se retoriek” het tot sy optrede bygedra.
Net voor sy vonnisoplegging het Sayoc gesê: “Ek is baie jammer oor wat ek gedoen het.”
Sayoc het pype vol springstof met drade aan en horlosies met gestelde alarms aan 16 teikens gestuur, onder andere oudpres. Barack Obama, Hillary Clinton, oudminister van buitelandse sake, senators Cory Booker en Kamala Harris, die miljardêr George Soros, John Brennan, oudhoof van die CIA, die akteur Robert de Niro en aan CNN.
Al die toestelle is gevind. Ondersoekers sê nie een van die toestelle het ’n ontploffingsmeganisme gehad nie en sou dus nie ontplof het nie.
Rakoff het gesê Sayoc het sy teikens gehaat, maar wou hulle nie werklik doodmaak nie. – Reuters
Meer oor: Donald Trump | Vonnisoplegging
KYK: ‘Verwerp rassisme, wit heerskappy in een stem’ sê Trump